"SETSWANA PUO YA GAE MEPHATO 4-6 tiro ya molomo. Go botlhokwa go tlhatlhoba se barutwana ba se tlhaloganyang e seng fela go ithuta ka tlhogo, ka jalo dikgono di ithutwe di le mo tirisong ka bontsi jo bo kgonagalang, sekao, barutwana ba ka peleta mafoko a bona otlhe ka nepagalo ka nako ya teko ka labotlhano, mme a ba kgona go dirisa mafoko a ka nepagalo fa ba kwala/ rekota dikgang tsa bona /kgangkhutshwe? Go ruta le tlhatlhobo ya puo di tshwanetse go akaretsa barutwana botlhe, le tsona ditogamaano di tshwanetse go bonwa go thusa barutwana botlhe go fitlhelela kgotsa go tlhagisa ditlhangwa tsa puo. Barutwana bangwe ba ba itemogelang dikgoreletsi mo thutong, gongwe ba ka se kgone go fitlhelela mangwe a maikaelelo jaaka a tlhagisitswe mo Pegelong ya Pholisi ya Kharikhulamo le Tlhatlhobo. Lenaneo la tlhatlhobo le letla tlhatlhobo ya bofelo e e ka tsayang popego ya teko kgotsa tlhatlhobo, kwa bofelong jwa kgweditharo e nngwe le e nngwe. Tiro e e tlhatlhojwang e tshwanetse ya bo e fitlheletswe yotlhe mo kgweditharong. Ditiro tsa tlhatlhobo di tshwanetse go fitlhelela maemo otlhe a tlhaloganyo go netefatsa boleng jwa yona. 4.2 TLHATLHOBO E E SA TLHOMAMANG KGOTSA YA LETSATSI LE LETSATSI Tlhatlhobo e e dirwang ka nako ya go ithuta e na le maikaelelo a go tswelelela ka go kokoanya tshedimosetso ka ga phitlhelelo ya barutwana e e ka dirisiwang go tokafatsa go ithuta ga bona. Tlhatlhobo e e sa tlhomamang ke tekolo ya letsatsi le letsatsi ya tswelelopele ya barutwana. Se, se dirwa ka, go ela tlhoko, dipuisano, ditiragatso, dikhonferense tsa barutwana le barutabana, ditlhotlheletsano tse di sa tlhomamang tsa phaposiborutelo, j.j. Tlhatlhobo e e sa tlhomamang e ka nna bonolo ka, o ka kgaotsa fa gare ga thuto go ela barutwana tlhoko kgotsa go buisana le bona gore go ithuta go tswelela pele jang. Tlhatlhobo ya bokgoni jwa puo e tla nna ka mekgwa e e latelang: tlhokomelo, ditirwana tse di kwalwang, ditirwana tsa molomo le ditlhagiso, diteko tse di kwalwang, puisetso godimo le mekgwa e mengwe ya tlhatlhobo. Tlhatlhobo e e sa tlhomamang e tshwanetse go dirisiwa go neela barutwana pegelo le go rulaganyetsa go ruta, fela ga e a tshwanela go rekotiwa. E se ka ya kgaoganngwa le ditirwana tsa go ithuta tsa phaposiborutelo. Mo mabakeng mangwe, o ka batla go rulaganya mofuta mongwe o o totobetseng wa ditirwana tsa tlhatlhobo go rotloetsa barutwana go ithuta jaaka ditlhangwa tsa mopeleto tsa ka gale, Barutwana kgotsa barutabana ba ka nne ba tshwaya ditiro tse tsa tlhatlhobo. Go tshitshintswe gore o dirise dibeke tse pedi tsa ntlha tsa kgweditharo go dira tlhatlhobo ya motheo ya barutwana .O dirise ditirwana tse di neilweng mo dibekeng tse pedi tsa ntlha tsa dithulaganyo tsa go ruta go dira tlhatlhobo eo. Se se tla go kgontsha go lemoga mofuta wa tlhokomelo o barutwana ba gago ba tla o tlhokang jaaka o tswelela. Itlhatlhobo le tlhatlhobo ka molekane di dira gore barutwana ba tseye karolo mo tlhatlhobong ka nako tsotlhe. Se se botlhokwa thata ka se letlelela barutwana go ithuta le go tshwaela ka diphitlhelelo tsa bona. Dipholo tsa tlhatlhobo ya letsatsi le letsatsi e e sa tlhomamang ga di rekotiwe fa e se fela fa morutabana a eletsa go dira jalo. Le gale, barutabana ba ka eletsa go boloka direkoto tse di sa tlhomamang gore ba bone gore morutwana mongwe le mongwe o tswelelang jang mo dikarolong tse di farologaneng tsa serutwa go thusa mo thulaganyong le go netefatsa gore morutwana o godisa dikgono tse di batlegang le go tlhaloganya. Dipholo tsa ditirwana tsa tlhatlhobo tsa letsatsi le letsatsi ga di dirisediwe mabaka a go falola le a go neela setifikeiti.. 4.3 TLHATLHOBO E E TLHOMAMENG Ditlhatlhobo tsotlhe tse di tsenyeletsang lenaneo la tlhatlhobo e e tlhomameng la ngwaga le tsewa e le Tlhatlhobo e e tlhomameng. Ditiro tsa tlhatlhobo e e tlhomameng di tshwaiwa le go rekotiwa ka tlhomamo ke morutabana mo mabakeng a tsweletsopele le go rebola disetefikeiti. Ditlhatlhobo tsotlhe tse di tlhomameng di tshwanetse go lekanyediwa go direla mabaka a netefaletso ya boleng le go netefatsa gore maemo a a maleba a a tshegetswa. 90 PEGELO YA PHOLISI YA KHARIKHULAMO LE TLHATLHOBO (PPKT)"